Tweede tragedie tref gesin ná dogter van perd valRachel Wepener voor die ongeluk. Foto: Facebook. ŉ Gesin van Delmas in Mpumalanga wie se lewens in 2016 onherroeplik verander het nadat Rachel Wepener, toe 17 jaar oud, van haar perd af geval en haar nek gebreek het, is vandeesweek deur ŉ tweede tragedie getref. Theresa Wepener (46), Rachel se ma, is Woensdagoggend omstreeks 08:30 in die gesin se huis oorlede. Ben Wepener, Theresa se man en Rachel se pa, het aan Maroela Media gesê sy vrou het fase 4 serviks-, long- en limfklierkanker gehad. Sy moes op 11 November verlede jaar by haar werk bedank omdat sy nie meer die werk kon volhou nie. Ben vertel die gesin gaan deur diep waters sedert Rachel, nou 19 jaar oud, op 11 September 2016 in ŉ fratsongeluk met haar drie jaar oue merrieperd, Mia, betrokke was. “Mia het haar balans verloor en geval met Rachel agterna. Rachel het op haar regterheup geval, toe haar skouer en toe haar kop die grond tref, het sy haar nek gebreek presies waar die rugwerwels die skedel ontmoet. Die breinstam is erg beskadig,” het Ben gesê. Rachel was aanvanklik vir sowat twee weke in ŉ koma en daarna lank onder verdowing. Sy is uiteindelik na die Netcare Aucklandpark- rehabilitasiehospitaal oorgeplaas en op 5 Januarie 2017 is sy huis toe gestuur om daar aan te sterk. Ben vertel Rachel dra nou doeke en moet gevoer word. Voor die ongeluk was Rachel ŉ kranige atleet en perderuiter. Sy het in 2015 die President-perdryspan gehaal en het in 2015 en 2016 Gauteng-skole verteenwoordig op die Suid-Afrikaanse atletiekkampioenskap. Sy was ŉ leerder aan die Hoërskool Kemptonpark. Ben vertel dat Theresa nog tot haar laaste gehelp het om Rachel te versorg. Rachel besoek nou slegs een keer per maand die rehabilitasiesentrum vir ŉ assessering. Rachel ná die ongeluk. Foto: Facebook. “Die medies betaal nie meer vir ŉ versorger [soos in 2017] nie. Ek betaal nou uit my sak daarvoor. Ons sal baie graag nog ŉ versorger wil aanstel om na Rachel om te sien en ook dat sy meer by die rehabilitasiesentrum uitkom en met die toerusting wat hulle daar het oefen.” Hy sê die gesin se mediese onkoste beloop al sowat R1,7 miljoen. Volgens Ben is hy wel positief oor Rachel se herstel. “Daar is definitief al verbetering. Sy het al deels die gebruik van haar linkerkant herwin en ons kan sien die regterbeen en -arm begin so stuk-stuk herstel,” sê hy. “Dit was my vrou se droom om te sien dat Rachel weer loop en praat. Sy het geveg vir haar dogter.” Die gesin kommunikeer met Rachel deur middel van ŉ bord wat hulle vir haar gemaak het met die alfabet op. “Sy het gister vir my gespel ‘asseblief moenie my los nie’. Sy is nou bang ek verlaat haar en sy wonder wie gaan na haar kyk. Ek het haar verseker daar is nie eers sprake daarvan nie,” het Ben gesê. Ben het in ŉ roerende inskrywing op Facebook hulde gebring aan sy vrou en geskryf hoe Theresa vir so lank moontlik gewerk het om te help om Rachel se mediese onkoste te betaal. “Mag jy asb. die engele in die hemel vra om Rachel te help. Mag jy nou jou ewige rus vind by God. Dankie dat jy na Rachel gekyk het in die aande, doeke geruil het en haar gewas het.” Theresa word Woensdag vanuit die kerkgebou van die NG Delmas Moedergemeente begrawe. Enigiemand wat finansieel wil bydrae of Rachel se vordering dophou kan die Rachel Wepener Hulpfonds-blad op Facebook besoek.